Andreas Borregaard kemur frá Danmörku . Hann nam fyrst við danska tónlistarháskóla , lauk diplómaprófi frá Konunglega danska tónlistarháskólanum árið 2006 og einleiksprófi árið 2010 . Hann nam einnig við Guildhall School of Music and Drama í London og varð árið 2008 fyrstur til að ljúka gráðu í harmóníkuleik frá þeim háskóla . Hann hefur frá 2014 sótt einkatíma hjá Mitzi Meyerson sem er prófessor í semballeik við Universität der Künste í Berlín . Frá því Andreas Borregaard lauk námi hefur hann verið eftirsóttur einleikari á hljóðfærið , hann hefur ferðast um heiminn og víða komið fram sem einleikari . Auk þess kennir hann við Tónlistarháskólann í Kaupmannahöfn . Harmóníkan er ekki gamalt hljóðfæri innan klassískrar eða saminnar tónlistar því lengi vel hefur fyrst og fremst verið litið á hana sem hljóðfæri þjóðlagatónlistar og gamallar danstónlistar . Borregaard lítur fyrst og fremst á sig sem alhliða tónlistarmann án þess að þurfi að hnýta við það einhverjum frekari skilgreiningum . Enda er hann mjög fjölhæfur hljóðfæraleikari og hefur á síðustu árum tekist á við mjög fjölbreytt verkefni . Hann frumflytur oft ný verk , sem gjarnan eru samin fyrir hann en hefur einnig sérhæft sig í tónlist frá barokktímanum . Hljóðritun hans á Goldbergtilbrigðum Bachs , sem var gefin út árið 2017 hefur fengið mjög góða dóma . Borregaard hefur einnig leikið með hljóðfærahópum eins og Inviolata , MTQ og Stormglas og hann veltir gjarnan fyrir sér tengslum milli flytjenda og áheyrenda og ekki síður tengslum milli ólíkra listgreina . Mörg verkefna hans hafa orðið til úr slíkum vangaveltum .